กรมอนามัย ใช้ 8 มาตรการยกระดับป้องกันโควิด-19 ในตลาดสดพื้นที่สีแดงเข้ม ย้ำผู้ประกอบการตลาดประเมินผ่าน Thai Stop COVID Plus
นายแพทย์สุวรรณชัย วัฒนายิ่งเจริญชัย อธิบดีกรมอนามัย เปิดเผยว่า จากสถานการณ์การแพร่ระบาดของโรคโควิด-19 ในตลาดสดช่วงเดือนพฤษภาคมที่ผ่านมา พบว่ามีการแพร่ระบาดในตลาดสดเขตพื้นที่กรุงเทพมหานครและปริมณฑลเป็นจำนวนมาก ทำให้กรุงเทพมหานครได้ออกคำสั่งปิดตลาดทั้งสิ้น 17 แห่ง เพื่อฆ่าเชื้อทำความสะอาด สำหรับในส่วนของกรมอนามัยนั้น ได้กำหนดใช้มาตรการ 8 ข้อ ให้ผู้ประกอบการตลาดปฏิบัติ เพื่อยกระดับการควบคุมตลาดสดในพื้นที่สีแดงเข้มคือ ผู้ประอบการตลาดต้องประเมินตนเองผ่าน Thai Stop COVID Plus และผู้ค้าหรือลูกจ้างต้องประเมินความเสี่ยงของตนเองผ่านเว็บไซต์ ไทยเซฟไทย ซึ่งจากข้อมูลการประเมินตนเองของผู้ประกอบการผ่าน Thai Stop COVID Plus  พบมีตลาดที่ลงทะเบียน ทั้งสิ้น 3,465 แห่ง ผ่านการประเมิน 2,779 แห่ง ไม่ผ่าน 686 แห่ง โดยมาตรการที่ยังดำเนินการได้น้อยคือ การลงทะเบียนเข้า – ออก การควบคุมจำนวนผู้มาซื้อของและไม่มีการคัดกรองลูกค้า จัดทำทะเบียนแผงค้า ผู้ค้า ผู้ช่วยขายของและแรงงานต่างด้าวที่ปฏิบัติงานในตลาด เพื่อเป็นฐานข้อมูล ในการควบคุม กำกับ ติดตาม จัดทำทะเบียนรถเร่จำหน่ายอาหารที่มาซื้อสินค้าในตลาดเพื่อนำไปขายต่อ เพิ่มมาตรการชำระเงินผ่านแอปพลิเคชันต่างๆ เพื่อลดการสัมผัส กรณีพบผู้ค้า ผู้ช่วยขายของและแรงงานต่างด้าวป่วย ให้หยุดขายและแจ้งเจ้าพนักงานควบคุมโรคในพื้นที่ทันที ปิดตลาดชั่วคราวเพื่อทำความสะอาดปฏิบัติตามมาตรการที่จังหวัดกำหนด หากตลาดเปิดทำการให้มีการสลับแผงค้าให้เหมาะสม เพื่อลดความหนาแน่นของแผงค้าและจำนวนคน เข้มงวดคัดกรองผู้ค้าและผู้ช่วยขายของ และให้ตลาดปรับปรุงให้เป็นไปตามมาตรฐานตลาดสด น่าซื้อและเน้นการรักษาความสะอาดอย่างเข้มข้น